ஆலிஸ் சுவாரெஸ்

ஆலிஸ் சுவாரெஸ் (Alice Suares) தமிழ்நாட்டின் முதல் ஆங்கிலோ இந்தியப் பெண் சட்டமன்ற உறுப்பினர். இவர் மூன்று முறை சட்டமன்ற உறுப்பினராக நியமிக்கப்பட்டுள்ளார். 

 இளமைக்காலம் 
அக்டோபர் 20, 1895 அன்று, ஆலிஸ் எம்மானுவேல் பின்டோ, ஜேன் பின்டோ இணையரின் மூன்றாவது மகளாக அன்றைய திருவிதாங்கூர் இராச்சியத்தில் பிறந்தார். இவர் கண்ணனூர் தூய தெரசாள் பள்ளியிலும் கோழிக்கோடு தூய ஜோஸப் கான்வென்ட் பள்ளியிலும் படித்தார். சென்னை இராணி மேரி கல்லூரியில் இளங்கலைப் பட்டம் பெற்ற பிறகு, லேடி வெல்லிங்டன் ஆசிரியர் பயிற்சிப் பள்ளியில் பயின்றார்.

1927-ஆம் ஆண்டு, தாமஸ் வெல்லிங்டன் சுவாரெஸ் என்பவரை ஆலிஸ் திருமணம் செய்து கொண்டார். அவர் ரயில்வேத் துறையில் சரக்கு முகவராகப் பணியாற்றியவர்.

 சமூகப் பணி 
ஆலிஸ் பெல்லாரியின் அனைத்திந்திய மகளிர் சங்கம், மதராஸ் மத்தியக் கிறிஸ்தவத் தொண்டு நிறுவனங்கள் குழு போன்றவற்றில் உறுப்பினராக இருந்துள்ளார்.

இவர் பெரியோருக்கான இரவுப் பள்ளி ஒன்றையும், ஏழைக் குழந்தைகளுக்கான நிதி பள்ளி ஒன்றையும் ஏற்படுத்தி நடத்திவந்துள்ளார். ‘பெனின்சுலார் இந்தியா’ என்னும் புவியியல் நூலையும் ஆலிஸ் எழுதியுள்ளார்.

பெல்லாரியின் குடிசைப் பகுதிகளில் மக்களின் தேவையறிந்து உதவிவந்த ஆலிஸ், விசாகப்பட்டினம் நகரில் இளையோருக்கான ரெட் கிராஸ் அமைப்பையும் தோற்றுவித்தார். இவர் ராஜமுந்திரி மாவட்டத்தின் கேர்ள் கைட்ஸ் அமைப்பின் மாவட்ட ஆணையராகப் பதவி வகித்தார். ஆங்கிலோ இந்தியப் பள்ளிகளின் தடகள சங்கத்தின் தலைவராகவும் மதராஸ் மகளிர் கிளப்பின் தலைவராகவும் பணியாற்றினார்.

ஆங்கிலோ இந்தியப் பள்ளிகளின் ஆய்வாளர் பதவியில் ஏழரை ஆண்டுகள் பணியிலிருந்தார். 1947 முதல் 1952 வரையிலான கல்வித்துறையின் ஐந்தாண்டு மதிப்பாய்வு, மாகாணத்தின் ஆங்கிலோ இந்தியப் பள்ளிகளின் ஆய்வாளராக ஆலிஸின் பணியைக் குறிப்பிடுகிறது. கிட்டத்தட்ட 33 ஆண்டுகள் ஆசியராகவும், ஆய்வாளராகவும் பணியாற்றிய பின் ஓய்வு பெற்றார்.

இவர் முதலாம் உலகப் போர் சமயத்தில் போர் வீரர்களுக்கு வசதிகள் செய்து தரும் குழுவில் பணியாற்றினார். போர்க் காலத்தில் அரசின், ‘சிறு தங்க ஆபரண நிதிக்கு’ மக்களிடம் பணம் நகைகள் சேகரித்து அரசிடம் அளித்ததைப் பாராட்டி, ஆங்கிலேய அரசு இவருக்குச் சான்றிதழ் வழங்கியது. மேலும், இரண்டாம் உலகப்போரில் போரிட ஆறு மகன்களையும் கணவரையும் அனுப்பியதைப் பாராட்டி ஆலிஸிற்கு பதக்கமும் வழங்கிச் சிறப்பித்தது.

 அரசியல் பங்களிப்பு 
1957-ஆம் ஆண்டு தமிழகத்தில் நடந்த இரண்டாவது சட்டமன்றத் தேர்தலில் காங்கிரஸ் கட்சி வென்று ஆட்சி அமைத்தது. ஆங்கிலோ இந்தியருக்கான பதவிக்கு ஆலிஸ் சுவாரெஸ் பெயரைக் காமராசர் ஆளுநரிடம் முன்மொழிந்தார். தமிழகத்தின் முதல் பெண் ஆங்கிலோ இந்தியச் சட்டமன்ற உறுப்பினராக ஆலிஸ் நியமிக்கப்பட்டார். அப்போது இவர் மதராஸ் பல்கலைக்கழகத்தின் செனட் உறுப்பினராகவும், மாநில மருத்துவ ஆலோசனைக் குழு உறுப்பினராகவும் பணியாற்றிவந்தார். அனைத்திந்திய ஆங்கிலோ இந்திய சங்கத்தின் மாநில கவுன்சில் தலைவராகவும் பதவி வகித்தார்.

ஜூலை 1, 1957 அன்று நடைபெற்ற நிதிநிலை கூட்டத்தொடரில் கலந்து கொண்டு பேசிய ஆலிஸ், ஆங்கிலோ இந்தியப் பள்ளிகளுக்கு அரசு நிதியைக் குறைத்து வருவதாகவும், அந்த ஆண்டு நிதிநிலையில் எந்தவித வெட்டும் இல்லாமல் அப்படியே வழங்க வேண்டும் என்று அரசுக்கு வேண்டுகோள் வைத்தார். இதனை ஜூலை 2, 1957 தேதியிட்ட ‘குடி அரசு’ நாளிதழ் தெரிவிக்கிறது.

1959-ஆம் ஆண்டு மருத்துவப் பணியாளர்கள் பற்றிய விவாதத்தில் பங்கேற்றவர், அரசு தாய்சேய் மருத்துவமனைகளுக்குக் கூடுதலாக மூன்று பணியிடங்கள் வழங்கப்பட வேண்டும், தமிழகத்தில் முதுகலை மருத்துவப் படிப்பை கல்லூரிகளில் கொண்டு வர வேண்டும், அரசு மருத்துவர்களுக்கு மருத்துவ வளாகங்களிலேயே குடியிருப்புகள் கட்டித்தர வேண்டும் போன்ற கோரிக்கைகளை முன்வைத்தார். அதுமட்டுமல்லாது கிராமப்புறங்களில் பணியாற்றும் மருத்துவர்களுக்கு கூடுதலாக 150 ரூபாய் படி அளிக்க வேண்டும் என்றும், அவர்கள் குழந்தைகளின் கல்விக்கும் அரசு ஏற்பாடு செய்ய வேண்டும் என்றும் வலியுறுத்தியுள்ளார்.

அதே ஆண்டு, நாடாளுமன்றத்தில் அரசியலமைப்பின் 334-ஆம் விதியில் செய்யப்பட்ட சட்டத் திருத்தம் ஆங்கிலோ இந்தியர்களுக்கான பதவி ஒதுக்கீடு உரிமையை பத்து ஆண்டுகளுக்கு நீட்டித்தது. இதை வரவேற்று பேசிய ஆலிஸ், ஒடுக்கப்பட்ட சாதியினர், பழங்குடியினர் மற்றும் ஆங்கிலோ இந்தியர்களின் சமூக முன்னேற்றப் பணிகளை அரசு முடுக்கிவிட வேண்டும் என்ற வேண்டுகோளையும் வைத்தார்.

ஆங்கிலோ இந்தியப் பள்ளிகளைப் போல மாநிலம் முழுக்கவும் ஒரே கல்வி முறை அமல்படுத்த வேண்டுமென்று கோரியுள்ளார். 1960-ஆம் ஆண்டு கல்லூரிகளில் ஆங்கிலவழிக் கல்வியிலிருந்து தமிழ்வழிக் கல்வியாக மாற்றப்பட்டது குறித்து ஆலிஸ் வருத்தம் தெரிவித்தார். உயர் கல்வியை ஆங்கிலத்தில் பயில்வது மாணவர்களுக்கு நலம் பயக்கும் என்று அவர் பேசியதாக குடிஅரசு இதழ் தெரிவிக்கிறது.

மேலும், தொடக்கப்பள்ளிகளில் பயிற்சி பெற்ற ஆசிரியர்களை நியமிக்க வேண்டும் எனவும், விளையாட்டு மைதானங்கள், தோட்டங்கள், காற்றோட்டமான வகுப்பறைகள் எனக் கல்வித்துறையில் மாற்றங்கள் கொண்டு வருவது குறித்தும் ஆலிஸ் தொடர்ந்து சட்டமன்றத்தில் பேசி வந்துள்ளார்.

1962-ஆம் ஆண்டு மூன்றாவது முறையாக காமராசர் வெற்றி பெற்று முதல்வரானார். இதனால் ஆலிஸுக்கு இரண்டாவது முறையாக ஆங்கிலோ இந்தியச் சட்டமன்ற உறுப்பினர் பதவி கிடைத்தது. மீண்டும் கல்வித் துறையில் இவரின் பணி தொடர்ந்தது. 

1967-ஆம் ஆண்டு திமுக வென்று அண்ணா முதல்வரான போதும் ஆங்கிலோ இந்தியச் சட்டமன்ற உறுப்பினர் பதவி ஆலிஸுக்கே வழங்கப்பட்டது. மார்ச் 23, 1970 ஆண்டு மூன்றாவது முறையாக ஆலிஸ் பதவியேற்றார்.

 இறப்பு 
1970-ஆம் ஆண்டு, சென்னை சால்ட் கொட்டர்ஸ் சரக்கு நிலையத்தில் பணியாற்றிவந்த ஆலிஸின் கணவர் தாமஸ் காலமானார். தொடர்ந்து மக்கள் பணியாற்றிய ஆலிஸ் ஜூலை 28, 1976 அன்று சென்னை ராயபுரத்தில் காலமானார். இவர் உடல் தூய ராக்ஸ் கல்லறையில் அடக்கம் செய்யப்பட்டுள்ளது.

 மேற்கோள்கள்